open-index/open-wikipedia-markdown huggingface dataset:
ריצת 3000 מטר מכשולים

[שמאל|ממוזער|250px|מתחרות במרוץ מכשולים ב[אולימפיאדת לונדון (2012)]]
**ריצת 3000 מטר מכשולים** היא תחרות באתלטיקה הכוללת ריצה לאורך 3,000 מטרים, שבמהלכה על הרצים לעבור 35 פעמים מכשולים, שגובהם הוא 91.4 ס"מ לגברים או 76.2 ס"מ לנשים. בניגוד למרוצי משוכות, מכשולים אלה כבדים ובנויים כך שלא ניתן להפילם. בסמוך לאחד המכשולים נמצאת בריכת מים שאורכה 3.66 מטרים ועומקה המרבי, בסמוך למכשול, הוא 70 ס"מ, והיא נעשית רדודה יותר ככל שמתקרבים לקצה.
## חוקים
מספר הסיבובים בריצה משתנה בהתאם למיקום מכשול המים - בצידו הפנימי של המסלול, או בצידו החיצוני. בעת הזינוק הרצים מתפרסים על כל המסלולים, אך מתחילת הריצה יכולים לעבור לרוץ בכל מסלול שירצו. על הרצים לעבור עשרים ושמונה מכשולים רגילים ועוד שבעה מכשולי מים ללא קשר למספר הסיבובים. לרצים מותר לדרוך על המכשול בשביל לעבור אותו, מה שנפוץ בעיקר במעבר מכשולי המים.

## היסטוריה
שמאל|ממוזער|230px|מרוץ מכשולים באולימפיאדת לונדון (1908)
מקורו של הענף באיים הבריטיים. רצים התחרו בריצה בין מגדלי הכנסייה של העיירות השונות, ובדרכם דילגו מעל פלגי מים ואבנים. מגדלי הכנסייה נבחרו כנקודות המוצא והסיום משום שאלה נראו למרחוק, וניתן לזהותם בקלות. עד היום, מכונה הענף באנגלית "Steeplechase" - פירוש המילה "Steeple" הוא "מגדל כנסייה".

באופן ממוסד יותר, ראשיתו של הענף ב-1860, אז ארגנה אוניברסיטת אוקספורד מרוץ מכשולים לאורך שני מייל. ב-1865 עבר המרוץ למסלול שטוח, כמקובל בימינו. המרוץ הפך לתחרות אולימפית באולימפיאדת פריז (1900), אז הונהגו שני מרוצים, למרחקים של 2,500 ו-4,000 מ'. באולימפיאדת סנט לואיס (1904) הונהג מרוץ לאורך 2,590 מ' ובוטל המרוץ ל-4,000 מ', ובאולימפיאדת לונדון (1908) הונהג מרוץ לאורך 3,200 מ'. רק באולימפיאדת אנטוורפן (1920) התייצב המרחק על 3,000 מ'. מאולימפיאדת מקסיקו סיטי (1968) עד אולימפיאדת ריו דה ז'ניירו (2016), כל המנצחים במרוץ היו קנייתים, למעט באולימפיאדת מונטריאול ואולימפיאדת מוסקבה, אותן החרימה קניה. באולימפיאדת טוקיו (2020) ניצח רץ מרוקאי, והרץ הקנייתי הראשון זכה רק במדליית הארד.

ריצת 3000 מטר מכשולים לנשים התקיימה לראשונה באליפות העולם באתלטיקה שנערכה בהלסינקי ב-2005. המנצחת, דורקוס אינזיקורו מאוגנדה הייתה האתלטית האוגנדית הראשונה אי פעם שזכתה במדליית זהב באליפות עולם באתלטיקה. ריצה זו לנשים, נוספה לתוכנית האולימפית באולימפיאדת בייג'ינג (2008). המנצחת הייתה גולנארה סאמיטובה מרוסיה, שאף קבעה בה את שיא עולם וגם הייתה לאישה הראשונה שרצה בפחות מ-9 דקות.

## שיאים
### שיא עולם
*שיא העולם לנשים שייך ל**[[ביאטריס צ'פקואץ']]** () בתוצאה של **8:44.32 דקות**, נקבע בתחרות ליגת היהלום במונקו ב-20 ביולי 2018
*שיא העולם לגברים שייך ל**[[לאמצ'ה גירמה]]** ()  בתוצאה של **7:52.11 דקות**, נקבע בתחרות ליגת היהלום שנערכה בפריז ב-9 ביוני 2023.

### שיא אולימפי
*השיא האולימפי לנשים שייך ל**[[גולנארה סאמיטובה]]** () בתוצאה של **8:58.81 דקות**, נקבע באולימפיאדת בייג'ינג, סין, 2008
*השיא האולימפי לגברים שייך ל**[[קונססלוס קיפרוטו]]** () בתוצאה של **8:03.28 דקות**, נקבע באולימפיאדת ריו, ברזיל, 2016

### שיא ישראל
*השיא הישראלי לנשים שייך ל**[[אדווה כהן]]** בתוצאה של **9:29.74 דקות**, שנקבע ב-12 באוגוסט 2018 באליפות אירופה שנערכה בברלין.
*השיא הישראלי לגברים שייך ל**[[איתי מגידי]]** בתוצאה של **8:24.14 דקות**, נקבע בשנת 2008.

## עשר הרצות המהירות בכל הזמנים
מעודכן ל-21 ביולי 2022:

## עשרת הרצים המהירים בכל הזמנים
מעודכן ל-23 באוגוסט 2021:

## קישורים חיצוניים

## הערות שוליים

קטגוריה:אתלטיקה: ריצות
גפן רקורדס

**גפן רקורדס** (באנגלית: **Geffen Records**) היא חברת תקליטים אמריקאית בבעלות יוניברסל מיוזיק גרופ (UMG).

## היסטוריה
גפן רקורדס נוסדה ב-1980 על ידי דייוויד גפן, איש עסקים אמריקאי-יהודי. האמנית הראשונה שהוחתמה בחברה הייתה כוכבת הדיסקו דונה סאמר, ואלבום הזהב שלה, "The Wanderer", היה התקליט הראשון שהוציאה החברה. עוד באותה שנה החברה הוציאה את האלבום המשותף של הזוג ג'ון לנון ויוקו אונו, "Double Fantasy". זה היה התקליט הראשון של לנון מאז שנת 1975 וגם האחרון שיצא בעודו בחיים, מכיוון שזמן קצר לאחר שהתקליט יצא נרצח לנון בפתח ביתו בניו יורק בתאריך 8 בדצמבר 1980.

גפן מכר את החברה ל-MCA Music Entertainment (לימים Universal Music Group) ב-1990 תמורת 550 מיליון דולר במניות MCA, שהיו 12% ממניות החברה, והפך לבעל המניות הגדול ביותר ב-MCA.

## קישורים חיצוניים

* 

## הערות שוליים

קטגוריה:חברות תקליטים
קטגוריה:חברות אמריקאיות
טורונטו בלו ג'ייז

**טורונטו בלו ג'ייז** (באנגלית: **Toronto Blue Jays**) היא קבוצת בייסבול קנדית מליגת ה-MLB, שבסיסה בעיר טורונטו שבפרובינציית אונטריו, קנדה. הקבוצה משחקת בבית המזרחי של האמריקן ליג. הבלו ג'ייז היא קבוצת הבייסבול הבכירה היחידה שבסיסה בקנדה, לאחר שב-2004 עזבה קבוצת מונטריאול אקספוז לוושינגטון.

## היסטוריה
עד 1977 פעלה בטורונטו במשך עשרות שנים קבוצת בייסבול מליגת המשנה והעיר נחשבה לבעלת פוטנציאל לקליטת קבוצה בכירה לליגת ה-MLB. ב-1977 כאשר הליגה החליטה לצרף שתי קבוצות חדשות קברניטי העיר הגישו הצעה שכללה שיפוץ נרחב לאצטדיון הפוטבול המקומי והתאמתו למגרש בייסבול וזכו בזיכיון לקבוצה. מקור כינוי הקבוצה בשמה של ציפור השיר עורבני כחול (Blue Jay). הקבוצה העפילה לראשונה לפלייאוף בשנת 1985, אך הפסידה 3–4 לדטרויט טייגרס לאחר שכבר הובילה 1–3 בסדרה. בשנים 1992 ו-1993 זכתה הקבוצה פעמיים ברציפות בוורלד סיריס ובכך הייתה לקבוצת ההרחבה שזכתה באליפות בפרק הזמן הקצר ביותר ממועד הצטרפותה לליגה.

לאחר תקופה זו התקשתה הקבוצה להגיע לפלייאוף ופעמים רבות סיימה את העונה במאזן שלילי. בשנת 2008 הצטרף לקבוצה חוזה באוטיסטה אשר סבל מבעיות חבטה רבות ושיאו היה 16 חבטות הום ראן בשנה. במהלך שהותו בבלו ג'ייז עבר אימוני חבטה רבים, ובשנת 2010 חבט 54 הום ראן בעונה, והיה השחקן ה-27 שחבט 50 הום ראנס.

בשנת 2012 החליטו בעלי הקבוצה כי הם מחזירים את הצבע הכחול לקבוצה, הצבע עמו היו מזוהים בשנותיה הראשונות. הדבר כלל שינוי מדי הקבוצה לעיצוב המקורי, וכמו כן הלוגואים והסימנים שלה.

משנת 1977 עד 2023, מאזן הניצחונות וההפסדים הכולל של ה-Blue Jays הוא 3,687–3,700–3 (.499)

### שחקנים ש[[מספר שהוצא לגמלאות|מספר חולצתם הוצא לגמלאות]]

## יריבויות

### מונטריאול אקספוס
המונטריאול אקספוס היו הקבוצה הקנדית השנייה בליגה יחד עם טורונטו בלו ג'ייז. בתחילה שיחקו האקספוס בנשיונל ליג, ולכן בין השנים 1978 ל-1986, הקבוצות שיחקו רק במשחק ראווה שנתי באמצע העונה, המכונה גביע פירסון, על שם על שם ראש ממשלת קנדה לשעבר לסטר ב. פירסון. הקבוצות החלו להתמודד זו מול זו בעונה הסדירה ב-1997, כאשר הוחלט על קיום משחקים בין שתי הליגות. בעונת 2003–2004, שנה לפני שהאקספוס   עברו לוושינגטון די סי, הם שיחקו סדרה של שלושה משחקים, וכתוצאה מכך גביע פירסון י
הושב להיכל התהילה לבייסבול קנדי.

### דטרויט טייגרס
היריבות עם דטרויט טייגרס החלה בשנות ה-80 המוקדמות, כששתי הקבוצות היו בבית המזרחי באמריקן ליג. ב-1998 הטייגרס עברו לבית המרכזי באמריקן ליג, ומאז היריבות נחלשה. לבלו ג'ייז יש מאזן כללי של 223 ניצחונות ו-190 הפסדים מול הטייגרס.

### בולטימור אוריולס
היריבה העיקרית של הבלו ג'ייז היא בולטימור אוריולס, עקב העיסוק הרב במשחקים המתנהלים בין הקבוצות ותכיפותם.

## אצטדיון
שמאל|ממוזער|400px|צילום פנורמי של אצטדיון רוג'רס, מגרשם הביתי של הטורונטו בלו ג'ייז
ב-12 השנים הראשונות לקיומה של הקבוצה, היא שיחקה באצטדיון אקסיבישן, אצטדיון פוטבול ששופץ והותאם למשחק הבייסבול, אך סבל מבעיות רבות, עקב פגיעותו למזג האוויר, משבי רוח ותחזוקה לקויה. ב-1989 עברו הבלו ג'ייז לשחק באצטדיון מקורה חדש, הסקיי-דום שבנייתו הושלמה באותה שנה. מדובר באצטדיון הראשון בעולם שנבנה עם גג נפתח, והוא מסוגל להכיל כ-50,000 צופים. ב-2005 שונה שמו של האצטדיון לרוג'רס סנטר, על שם חברת התקשורת הגדולה בקנדה שרכשה את הזכויות לכך.

## קישורים חיצוניים

* 

* 

## הערות שוליים

*
קטגוריה:טורונטו: מועדוני ספורט
קטגוריה:זוכי פרס ESPY: קבוצת השנה
בולטימור אוריולס

**בולטימור אוריולס** (באנגלית: **Baltimore Orioles**) היא קבוצת בייסבול אמריקאית מליגת ה-MLB, שבסיסה בעיר בולטימור, מרילנד. הקבוצה משחקת בבית המזרחי של האמריקן ליג.

## היסטוריה
האוריולס הוקמו ב-1901 והם אחת משמונה הקבוצות המייסדות של האמריקן ליג. בשנה הראשונה פעלה הקבוצה בעיר מילווקי תחת הכינוי מילווקי ברוארס (ללא קשר לקבוצה בעלת השם הזהה שנוסדה ב-1970), וב-1902 עברה לשחק בסנט לואיס, עיר בה שיחקה במשך יותר מחמישה עשורים, תחת הכינוי סנט לואיס בראונס.

לאחר שורה של כישלונות מקצועיים ואי הצלחה כלכלית, הגיע בעל הקבוצה, ביל ויק, למסקנה כי אין מקום לשתי קבוצות בייסבול בכירות בסנט לואיס (בעיר שיחקה במקביל גם הסנט לואיס קרדינלס) ולכן החל בניסיונות לגרום לקרדינלס לעזוב את העיר. הוא גייס שחקנים ואנשי מקצוע שזוהו עם הקרדינלס ונקט בפעולות נוספות במטרה לערער את בסיס האוהדים של היריבה העירונית. נראה היה שעמלו נשא פרי, כשבעלי הקרדינלס חיפשו קונה לקבוצה, אך כשיצרנית הבירה הענקית אנהאוזר-בוש רכשה את הקרדינלס היא הודיעה כי תשאיר אותה בסנט לואיס ובכך סתמה את הגולל על מאמציו. ויק שהבין כי אין לו יכולת להמשיך בתחרות, חיפש עיר אחרת להעביר אליה את הקבוצה; ניסיונותיו להעבירה חזרה למילווקי או לבולטימור לא צלחו, לאור התנגדות בעלי הקבוצות האחרות בליגה, והוא נאלץ למכור את הקבוצה.

תחת הבעלות החדשה הסכימה הליגה לאשר את המעבר וב-1954 התמקמה הקבוצה בבולטימור, מקום מושבה עד היום. שמה של הקבוצה שונה לבולטימור אוריולס, כשם של ציפור שיר נפוצה הנושאת את שם העיר, וכשמה של קבוצת בייסבול מקומית שפעלה בעבר בעיר.

לאחר שהצליחה רק פעם אחת בעבר, ב-1944, להעפיל לוורלד סיריס ונחשבה לאחת הקבוצות החלשות בליגה, שינתה הקבוצה את פניה בבולטימור. היא זכתה שש פעמים באליפות האמריקן ליג ושלוש פעמים בוורלד סיריס: ב-1966, 1970 ו-1983, כולם יחד עם המגיש המצטיין ג'ים פאלמר.

כחלק מתהליך הבנייה מחדש של המועדון, רכשה בולטימור ב-2018 את המגיש דין קרמר בעסקה עם לוס אנג'לס דודג'רס. קרמר הפך ב-2020 למגיש הישראלי הראשון בתולדות ה-MLB, ובהמשך הפך לאחד המגישים הפותחים של הקבוצה, כולל בניצחון באליפות הבית המזרחי ב-2023.

## קישורים חיצוניים

* 

* 

## הערות שוליים

*
קטגוריה:בולטימור: מועדוני ספורט
סבואה עילית

**אוט-סבואה** (בצרפתית: **Haute-Savoie**, "**סבואה העילית**") הוא מחוז בצרפת, בחבל אוברן-רון-אלפ. הוא נקרא על-שם סבויה ההיסטורית. בירת המחוז היא העיר אנסי.

## גאוגרפיה
סבואה עילית שוכנת בלב הרי האלפים הצרפתיים. היא גובלת במחוזות סבואה, אן, אֵיזֶר ובמדינות שווייץ ואיטליה. המחוז כולל חלק מהמון בלאן, ההר הגבוה באירופה המערבית, אם כי הפסגה עצמה נמצאת במחוז סבואה השכן.

במחוז נמצאים גם אגמים חשובים, כמו אגם אנסי ואגם ז'נבה (Lac Léman), וכן שמורות טבע רבות.

## היסטוריה
סבואה עילית הייתה בעבר חלק מממלכת סרדיניה יחד עם כל חבל סבואה. בשנת 1860 סופח האזור לצרפת בעקבות הסכם טורינו. לאחר הסיפוח, חולקה סבואה לשני מחוזות: סבואה (Savoie) וסבואה עילית (Haute-Savoie).

## אוכלוסייה
נכון ל-1 בינואר 2025, מתגוררים במחוז 870,588 תושבים, מה שהופך אותו לאחד המחוזות הצומחים ביותר בצרפת. צפיפות האוכלוסייה עומדת על כ-198.4 תושבים לקמ"ר. הערים המרכזיות הן אנסי, תון, אנסי-לה-וויו ואווייאן.

## כלכלה
הכלכלה המקומית מבוססת על תיירות, חקלאות, ותעשייה קלה. תיירות החורף משגשגת הודות לאתרי הסקי הרבים, והקיץ מושך מבקרים לאגמים ולנוף האלפיני. הקרבה לשווייץ משפיעה על הכלכלה המקומית, כאשר רבים מהתושבים עובדים מעבר לגבול, מה שמוביל לשכר גבוה אך גם לעלייה ביוקר המחיה וללחץ על תשתיות ושירותים ציבוריים.

## תחבורה
במחוז רשת כבישים מהירה טובה, והוא נמצא בסמוך לשדה התעופה של ז'נבה. קווים רכבתיים מחברים את אנסי לערים מרכזיות בצרפת.

## אתרים מרכזיים
* אגם אנסי
* הרי ארביס
* אתרי סקי כמו לה קלוז ומורזין
* עיירות ציוריות כמו אוויאן ויבר

## חינוך ותרבות
באזור פועלים מוסדות חינוך אקדמיים, מוזיאונים, פסטיבלים מקומיים, והוא מפורסם גם בזכות המטבח האזורי שלו (למשל רַקֶלֶט, רבלושון).

## ראו גם
* 
* אוברן-רון-אלפ
* האלפים הצרפתיים
* אנסי

## קישורים חיצוניים

* 

* אתר המועצה הכללית
* האתר הרשמי של מחוז סבואה עילית 
* לשכת התיירות של סבואה עילית 
* INSEE – נתונים סטטיסטיים על סבואה עילית 

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:רון-אלפ
קטגוריה:אוברן-רון-אלפ: מחוזות
ישראל פרידר

**ישראל פרידר** (נולד ב-12 במרץ 1950) הוא מנהל ואיש עסקים ישראלי.

## ביוגרפיה
פרידר הוא בעל תואר ראשון בהנדסת חשמל מהטכניון, תואר שני במנהל עסקים וחקר ביצועים מהאוניברסיטה העברית בירושלים ותואר שלישי במנהל עסקים מאוניברסיטת בר-אילן. כיהן כראש מדור מחקר ופיתוח בחיל הקשר והאלקטרוניקה ולאחר מכן כמהנדס ראשי בחברת "תדיראן" מפעל 66. על עבודתו בשנים אלו הוא זכה בפרס ביטחון ישראל לשנת 1979 ובפרס קפלן לשנת 1986.
במהלך לימודיו בטכניון, לימד פיזיקה במדרשיית 'נעם' פרדס חנה'.
בשנת 1986 מונה לנשיא חטיבת "תדיראן תקשורת אזרחית". במהלך עשר שנות כהונתו בתפקיד ייסד ארבע חברות-בנות ומכירות החברה גדלו פי עשרה והגיעו לכדי 350 מיליון דולר. כיהן כדירקטור במספר חברות, בהן מוטורולה-פלאפון, וכמנכ"ל "אלישרא תדיראן מיתוג ציבורי". בשנים 1996–1999 שימש נשיא "ECI Telecom" בארצות הברית ובשנים 1999-2001 היה סגן נשיא החברה העולמית ועמד בראש הפיתוח העסקי והתכנון האסטרטגי.

בשנים 2001–2004 כיהן כנשיא חברת ההשקעות "קרדן תקשורת" מקבוצת "קרדן ישראל". בנוסף שימש כדירקטור וכיושב ראש בעשר חברות  שבהן השקיעה קרדן תקשורת . שבע חברות  ביצעו אקזיט של מכירה וההשקעה החשובה ביותר  ("R R Media " ) הונפקה בנסדק בשווי כ 200 מיליון דולר . אחת החברות, חברת ההזנק סי. טי. מושן (CT Motion)   נסגרה  בשנת 2003. 

בשנת 2005, הקים את חברת ITAC ("Israel Technology Acquisition Corp") בשותפות עם קבוצת משקיעים אמריקאים ויקטור הלפרט, גלן שר ודל שניידר. כתאגיד לביצוע רכישות ומיזוגים בתחומי הטכנולוגיה והתקשורת בישראל. ביולי 2005 גייסה החברה 36 מיליון דולר מעבר לדלפק ונרשמה למסחר ברשימת הבולטין בורד של בורסת נאסד"ק. במרץ 2006, הודיעה ITAC שהיא מתמזגת עם חברת IXI, לפי שווי של 33.5 מיליון דולר. ביוני 2006, גייסה החברה 20 מיליון דולר בהלוואת גישור כדי לתמוך בייצור מכשיר הטלפון שפיתחה, ה-Ogo. באוגוסט 2008, הודיעה כי נכשלה בניסיונות השיווק של מכשיר ה-Ogo בשוק האמריקאי וסגרה את משרדיה בארצות הברית. במקביל החליט הדירקטוריון על החלפתם של עמית הלר וגדעון ברק מנכ"ל ויו"ר החברה, ומינויו של ישראל פרידר למנכ"ל ויו"ר IXI. פרידר החליט להתמקד בשיווק המכשיר באירופה בלבד. שם זכתה החברה להצלחה ראשונית. חברת IXI נמכרה  בשנת 2012 לאחר שגייסה כ-70 מיליון דולר במהלך השנים. 

בבחירות לרשויות המקומיות בשנת 2008 עמד בראש רשימת המפד"ל בעירו, גבעת שמואל ונבחר למועצת העיר ולמ"מ ראש העיר.

פרידר חבר בוועדת ההשקעות של מועדון המשקיעים מאה פלוס ומנהל את נושא ההשקעות בחברות תקשורת והי טק.

שרת כיושב ראש וכחבר בדירקטוריונים של IPLIght, ניסקו טלמטיקס,  ETV Energy,  Ariel Scientific Innovation

פרידר מרצה בניהול אסטרטגי, אסטרטגיה עסקית בתוכניות לימוד ל-MBA.

### חיים אישיים
מתגורר בגבעת שמואל, נשוי ואב לארבעה.

## קישורים חיצוניים

* 

## הערות שוליים

קטגוריה:מהנדסי חשמל ישראלים
קטגוריה:מנכ"לים ישראלים
קטגוריה:דירקטורים ישראלים
קטגוריה:חברי מועצת העיר גבעת שמואל
קטגוריה:זוכי פרס ביטחון ישראל
קטגוריה:זוכי פרס קפלן
קטגוריה:בוגרי הטכניון - מכון טכנולוגי לישראל: הנדסת חשמל
קטגוריה:בעלי תואר דוקטור מאוניברסיטת בר-אילן
קטגוריה:ישראלים שנולדו ב-1950
עגור אדום-ראש

ממוזער|זוג עגורים בהודו.

**עָגוּר אֲדֹם-רֹאשׁ** או **עגור סארוס** (שם מדעי: ***Grus antigone***) הוא מין בסוג עגור. הוא חי כל השנה בצפון פקיסטן ובהודו (במיוחד בהודו המרכזית ובערבות הגנגס), בנפאל, בדרום-מזרח אסיה, בקווינסלנד ובאוסטרליה. עגור אדום-ראש הוא המין הגבוה ביותר במשפחת העגוריים ומגיע לגובה 1.80 מטר. הוא מצוי בביצות מים מתוקים וערבות.

הבוגרים אפורים, בעלי ראש חשוף בצבע אדום עם כתר לבן ומקור ארוך. בזמן תעופה, הצוואר הארוך נשאר ישר, שלא כמו האנפה, וגם קצות הכנפיים השחורים נראים לעין. שני הזוויגים לא נבדלים בצבע, אך הצעירים חומים. הזכר גדול בממוצע מהנקבה; זכרים הודיים מגיעים לגובה מקסימלי של 2 מטר ולמוטת כנפיים באורך 250 ס"מ, מה שהופך אותם לעופות המעופפות הגבוהים בעולם. משקלם הממוצע הוא 7.3 ק"ג, מה שהופך אותם לקלים יותר מעגור אדום כתר.

באוסטרליה, ניתן להתבלבל בקלות בין עגור אדום-ראש לעגור ברולגה. עגור הברולגה נפוץ יותר באוסטרליה והצבע האדום מוגבל לראש.

## קישורים חיצוניים

## הערות שוליים

קטגוריה:טקסונים שתוארו בידי קארולוס לינאוס
אדום-ראש
קטגוריה:נפאל: עופות
קטגוריה:אוסטרליה: עופות
קטגוריה:הודו: עופות
קטגוריה:קמבודיה: עופות
קטגוריה:בעלי חיים שתוארו ב-1758
בן-ציון בן-בשט

**בן-ציון בן-בשט** (1937 – 24 במרץ 2025) היה קצין צה"ל ששירת כקצין חימוש ראשי.

## ביוגרפיה
בן-בשט נולד בבולגריה ועלה לישראל בצעירותו. הוא סיים את לימודיו התיכוניים בירושלים והשלים תואר ראשון בהנדסת מכונות בפקולטה להנדסת מכונות בטכניון. בשנת 1955 התגייס לצה"ל והוכשר כמפקד טנק וכקצין. בשנים 1957–1961 למד בטכניון ולאחר מכן חזר לשרת בחיל החימוש בתפקידים שונים.

במלחמת ששת הימים היה בן-בשט, כקצין בדרגת סרן, חבר בחוליה של מחש"א 7100 בפיקוד רס"ן אלעזר ברק שהצטרפה לאוגדה 84 בציר ההתקדמות בסיני ועסקה בפעולות אחזקה ותיקונים שהחזירו טנקים למעגל הכשירות.

בן-בשט נמנה עם מפתחי הטנק שוט קל וזכה על פועלו זה בפרס ביטחון ישראל לשנת 1970. בשנת 1973 הועלה לדרגת סגן-אלוף ושימש ראש ענף תכנון עבודות באגף האפסנאות. בשנת 1975 מונה למפקד מרכז שיקום ואחזקה 7100 ובתקופתו פותח במרכז טנק המרכבה.

בשנים 1978–1983 שירת כקצין חימוש ראשי, בדרגת תת-אלוף. בתקופתו נערך החיל לפריסת כוחותיו מחדש בעקבות הסכם השלום עם מצרים ופותחו מערכות נשק חדישות הכוללות אמצעי ראיית לילה.

לאחר פרישתו מצה"ל נמנה עם מייסדי עמותת חיל החימוש והחל לעסוק במגזר העסקי הפרטי. נכון לשנת 1997 החזיק בן-בשט ב-20% מחברת די.אר.בי.

נפטר ב-24 במרץ 2025, נטמן בבית העלמין מנוחה נכונה בכפר סבא.

## קישורים חיצוניים

* בן-ציון בן-בשט, באתר חיל החימוש

## הערות שוליים

קטגוריה:תתי-אלופים בצה"ל
קטגוריה:מהנדסי מכונות ישראלים
קטגוריה:קציני חימוש ראשיים
קטגוריה:זוכי פרס ביטחון ישראל: חיילי צה"ל
קטגוריה:ישראלים ילידי בולגריה
קטגוריה:בוגרי הטכניון - מכון טכנולוגי לישראל: הנדסת מכונות
קטגוריה:אישים הקבורים בבית הקברות מנוחה נכונה כפר סבא
קטגוריה:ישראלים שנולדו ב-1937
קטגוריה:ישראלים שנפטרו ב-2025
קן ליונג

**קנת' "קן" ליונג** (באנגלית: **Kenneth Leung**; נולד ב-21 בינואר 1970) הוא שחקן אמריקאי. מוכר בעיקר בשל גילום דמותו כמיילס סטרום בסדרה "אבודים" ובשל דמותו כד"ר טופר בסדרה "משמרת לילה".

## ביוגרפיה
ליונג נולד בניו יורק ב-21 בינואר 1970 להורים מהגרים סינים, וגדל בעיקר בשכונת לואר איסט סייד במנהטן. משפחתו עברה למידווד, ברוקלין, שם גדל לפני שסיים את לימודי התיכון בתיכון אולד ברידג' (אנ') בניו ג'רזי. לליונג היה אח, קווין, שטבע.

ליונג למד באוניברסיטת ניו יורק בלימודי פיזיותרפיה. הוא גילה את אהבתו למשחק בשנתו האחרונה, ולאחר מכן החל ללמוד משחק בסטודיו אייץ' בי. במהלך תקופה זו, הוא שיחק במספר תיאטראות בניו יורק.

## קריירה
ליונג שיחק במספר סדרות: "אוז", "מבוקש", "הסופרנוס", "חוק וסדר", "דדלין" ו-"אבודים" בתור מיילס סטרום.

ליונג שיחק גם בסרטים "X-מן 3: המפלט האחרון", "שעת שיא", "ברוכים הבאים לבית הבובות", "להתאהב בגרייס", "המסור" ובסרט של HBO "חיפוש מופשט".

בשנת 2014 החל לשחק בסדרת הדרמה הרפואית "משמרת לילה" ב-NBC, את דמותו של ד"ר כריסטופר "טופר" זיה, רופא צבאי לשעבר. שיחק גם בעונה השנייה והשלישית של הסדרה עד ל-2016.

בשנת 2017, כיכב ליונג בסדרת גיבורי העל "הבלתי אנושיים" מבית ABC, המבוססת על הקומיקס באותו שם ומהווה חלק מהיקום הקולנועי של מארוול. הוא גילם בסדרה את דמותו של קארנאק.

בשנת 2020 החל לשחק את דמותו של אריק טאו בסדרת הדרמה של HBO, "התעשייה" בהפקתה של לינה דנהאם.

בשנת 2023 שיחק ליונג בסרט המתח "נעדרת", סרט המשך ל"חיפוש" משנת 2018. באותה שנה החל לדבב את דארן בסדרה המונפשת "ולמה" שיצרה מינדי קלינג עבור שירות הסטרימינג "Max".

בשנת 2024 גילם את אדמירל צאו בסדרה הלייב אקשן של נטפליקס, "אווטאר: כשף האוויר האחרון" המבוססת על סדרת ההנפשה "אווטאר". בספטמבר של אותה השנה, ליונג חתם עם סוכנות פרדיגם לייצוג בכל התחומים.

באוקטובר 2024, צפוי לצאת הסרט "ג'וקר: טירוף בשניים", בו הוא עובד עם שותפו ל"התעשייה", הארי לוטי. ליונג מככב בתפקיד ראשי בסרטו של ג'סטין לין, "Last Days", שמבוסס על סיפורו של ג'ון אלן צ'או וצפוי לצאת בעתיד.

## חיים אישיים
ליונג דובר גם קנטונזית. הוא נשוי לננסי בוללקאו, שהיא ממוצא פיליפיני. ליונג ובוללקאו קיבלו את בנם ב-2015.

## פילמוגרפיה

### קולנוע

### טלוויזיה

## קישורים חיצוניים

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:שחקני קולנוע וטלוויזיה אמריקאים
קטגוריה:שחקני תיאטרון אמריקאים
קטגוריה:אמריקאים ממוצא סיני
קטגוריה:בוגרי אוניברסיטת ניו יורק
קטגוריה:אבודים
קטגוריה:אמריקאים שנולדו ב-1970
מקלע קורד

**קוֹרְד** (ברוסית: **Корд**) הוא מקלע כבד רב תכליתי שפותח בשנות ה-90 של המאה ה-20 המוקדמות על ידי מפעל קוברוב ברוסיה. המקלע החדש היה אמור להחליף את המקלע NSV הוותיק, שהיה בעל קליבר זהה. 

הסיבה להחלפת ה-NSV הייתה העובדה שלאחר התפרקות ברית המועצות יצור ה-NSV התרחש על אדמת קזחסטן העצמאית ולכן היה צורך בתחליף רוסי המיוצר על אדמת רוסיה. סיבה נוספת ליצורו של הקורד היא שמלכתחילה כבר הושמה המטרה להגדיל את דיוקו של ה-NSV.

הקורד  (**Корд**) הוא קיצור של המלים הבאות: **К**онструкция **ор**ужейников - **Д**егтяревцев - עיצוב נשקי של ממשיכי דגטרב. הנשק התקבל לשירות בצבא רוסיה בשנת 1997 והיצור הסדרתי החל בשנת 2001 במפעל קוברוב. הקורד משמש כמקלע מסייע לחיל רגלים, מקלע נ"מ והוא מותקן גם על כלי רכב צבאיים דוגמת טנק ה-T-90 החדש. 

## פרטים טכניים
קורד פועל על האנרגיה שמספק לו רתע הקליעים מפליטת הגזים. זה מתבצע על ידי תנועת גזים דרך צינור העובר מתחת לקנה. 

בקצה הקנה מותקן התקן קירור מודרני ובעל פעולה מהירה. בדגמים החדשים ביותר נוסף שדרוג הכולל בולם לוע אפקטיבי. נעילת הקנה מתבצעת על ידי בריח מסתובב. כמו כן, בולם נוסף לחלקיו הניידים. בולמים אלה מחלישים בצורה משמעותית את הרתע בזמן הירי. 

ההזנה מתבצעת עם שרשיר תחמושת בלתי נפיצה עם מקשרים פתוחים (ניתן לחיבור לשרשירים נוספים) הזהה לשרשיר שהיה בשימוש מקלע ה-NSV. כיוון ההזנה הוא מימין לשמאל, אך ניתן לשנות כיוון זה בקלות.

השליטה בנשק היא פשוטה למדי ולמעשה מורכבת ממוט כיוון ונצרה ידנית. אביזרי השליטה באש ממוקמים על הדורגל/חצובה או הקן. בגרסת תגבור חיה"ר בעלת החצובה 6T7  מותקנים (על החצובה) ידית עם קרס מתנוון ומנגנון העלאת הבריח. בנוסף לכך גרסה זו מתאפיינת בקת מתקפלת עם מערכת בולמת רתע מובנית על בסיס קפיצים.

במיוחד למקלע הקורד נוצר דורגל חדש מדגם 6Т19, השונה מעט מהחצובות הקודמת בשם 6T7. לדורגל החדש יש התקן חיבור בצורת חור, הדומה להתקן החיבור של החצובה הישנה, אך גדול יותר כדי שיהיה נוח יותר לשאת את מקלע ותאפשר גם ללוחם יחיד להעביר את המקלע הכבד ממקום למקום, תכונה נדירה במקלעים כבדים. השימוש בדורגל מחייב פשרה מסוימת בטווח הירי.

גרסת הנ"מ של הקורד מורכבת מהתקן מיוחד בשם 6U6 (**ברוסית**:6У6) המסתובבת 360 מעלות. למקלע גם כן ניתן להתקין מגוון כוונות לשימוש יומי ולילי על קורה מיוחדת שנמצאת על מין קופסה על הקנה.

## גרסאות
*6P49 - הגרסה הבסיסית להרכבה על כלי רכב. אורכה 1.625 מטר ומשקלה 27 ק"ג.
*6P50 - גרסת תגבור חיה"ר. אורכה 1.98 מטר ומשקלה 25.5 ק"ג.
*6P50-1 - גרסה מותקנת על דורגל 6T19. אורכה 1.98 מטר ומשקלה 31.5 ק"ג, בעלת זווית תנודה של +/- 15 מעלות.     
*6P50-2 - גרסה המותקנת על חצובת 6T7. אורכה 1.98 מטר ומשקלה 41.5 ק"ג, פליטת התרמילים היא מימין.
*6P50-3 - גרסת נ"מ היא בעצם תגבור חיה"ר על התקן 6U6 המסתובב 360 מעלות. משקלה 75 ק"ג פליטת התרמילים היא מימין.
*6P51 - גרסה קואקסילית (בעלת ציר (קנה)  כפול). משקלה 27 ק"ג מוזנת מימין ופולטת תרמילים מקדימה.

## מאפיינים (6P50)
* **[[קליבר]]**: 12.7x108 מ"מ
* **[[מסה]]**: גוף - 25.5 ק"ג, שרשיר-11 ק"ג, חצובה - 16 ק"ג, דורגל - 7 ק"ג
* **[[אורך]]**: 1980 מ"מ
* **הזנה**: שרשיר של 50 קליעים
* **קצב ירי**: 600-750 יריות לדקה
* **טווח מעשי**: 2 ק"מ (1.5 ק"מ בגרסת הנ"מ)

## קישורים חיצוניים

* מקלע קורד באתר כלי נשק רוסי 

קורד, מקלע
קליבלנד גארדיאנס

שמאל|ממוזער|250px|פרוגרסיב פילד, מגרשם הביתי של גארדיאנס

**קליבלנד גארדיאנס** (באנגלית: **Cleveland Guardians**, בשנים 1915–2021 נקראה קליבלנד אינדיאנס – **Cleveland Indians**) היא קבוצת בייסבול אמריקאית מליגת ה-MLB, שבסיסה בעיר קליבלנד, אוהיו. הקבוצה משחקת בבית המרכזי של האמריקן ליג.

## היסטוריה
הקבוצה הייתה אחת משמונה הקבוצות שייסדו ב-1901 את הליגה הבכירה החדשה - אמריקן ליג. עד 1915 כונו הקליבלנד בלובירד או בקיצור הקליבלנד בלוז. לאחר משאל שערך בעלי הקבוצה בין עיתונאים מקומיים הוא שינה את שם הקבוצה לקליבלנד אינדיאנס.

הקבוצה העפילה לראשונה בתולדותיה לוורלד סיריס ב-1920 וזכתה באליפות לאחר ניצחון 2–4 על הברוקלין רובינס. בשנות ה-30 בין שחקני הקבוצה היה היהודי מילט גאלאצר.

ב-1948 העפילה פעם נוספת לוורלד סיריס לאחר ניצחון על הבוסטון רד סוקס במשחק הפלייאוף הראשון בתולדות האמריקן ליג. בסדרת האליפות ניצחו האינדיאנס את הבוסטון ברייבס 2-4 וזכו בתואר השני והאחרון עד כה (2008) בתולדותיהם. ב-1954 היו הפייבורטים לזכייה בתואר לאחר עונה סדירה מצוינת בה השיגו מאזן של 111 ניצחונות לעומת 43 הפסדים בלבד, אך הפסידו בוורלד סיריס לניו יורק ג'איינטס 4-0. האינדיאנס לא הצליחו להעפיל פעם נוספת לפלייאוף עד שנת 1995 בה הגיעו לוורלד סיריס והפסידו 2–4 לאטלנטה ברייבס, הקבוצה זכתה להצלחה רבה בשנים אלו, בין 1996 ל-2001 העפילו חמש פעמים נוספות לפלייאוף אך לא הצליחו כאמור לזכות באליפות, ובמקביל בשנים אלו נרשם רצף של 455 משחקים בהם נמכרו כל הכרטיסים לקהל. בעונת 2016 זכו באליפות האמריקן ליג והעפילו לוורלד סיריס בו הפסידו לשיקגו קאבס. בעונת 2017 קבעו שיא MLB חדש של 22 ניצחונות רצופים.

ביולי 2021, בעקבות מחאת ילידים אמריקאים שטענו כי שם הקבוצה פוגעני וגזעני, הודיעה הקבוצה על שינוי שמה ל"קליבלנד גרדיאנס" החל מעונת 2022.

בעונתה הראשונה לאחר שינוי השם, עונה 2022, סיימה את הליגה הסדירה במקום הראשון בביתה והגיעה עד לגמר האמריקן ליג, בו הפסידה ניו יורק יאנקיז במאזן של 3-2. בעונה 2023, סיימה את העונה הסדירה במקום השלישי בביתה ולא עלתה למשחקי הפלייאוף. בעונה 2024, סיימה שוב את העונה הסדירה במקום הראשון בביתה והפסידה בגמר האמריקן ליג.

## אצטדיון
הקבוצה משחקת מאז 1994 באצטדיון פרוגרסיב פילד, ובשמו הקודם ג'ייקוב פילד. קודם לכן התחלקה הקבוצה באצטדיון משותף עם קבוצת הפוטבול המקומית הקליבלנד בראונס. תושבי המחוז בו ממוקמת העיר קליבלנד אישרו ב-1990 הצעה להטלת מס על טבק ואלכוהול לצורך מימון האצטדיון החדש שעלות הקמתו הוערכה בכ-175 מיליון דולר. האצטדיון נחנך ב-4 באפריל 1994, בהגשת פתיחה מסורתית של נשיא ארצות הברית דאז ביל קלינטון. האצטדיון מכיל כ-43,000 מקומות, ואחד מסמליו הוא לוח התוצאות הענק, שעליו מסך הווידאו הגדול ביותר באצטדיון ספורט כלשהו בעולם.

## סמל הקבוצה
סמל הקבוצה הוא "צ'יף וואהו" (Chief Wahoo), דמות מצוירת של אינדיאני אדום עור. הסמל הופיע לראשונה בגרסתו הישנה על מדי הקבוצה ב-1947, ועודכן לצורתו הנוכחית ב-1951. לאורך השנים זכה הסמל וכינוי הקבוצה לגינויים מצד פעילים חברתיים אינדיאנים, בטענה שמנציח סטריאוטיפ שלילי של אינדיאנים. מאבק זה הוא חלק ממחאה כוללת בנושא, ב-2001 קראה ועדת הממשל האמריקאי לזכויות אזרח להפסיק את השימוש בסמלים ובכינויים דומים שבשימוש קבוצות ספורט ממוסדות השכלה בארצות הברית, אך בעוד בליגת הקולג'ים השימוש אכן פחת, בליגות המקצועניות טרם חל שינוי וגם האינדיאנס לא החלו להצניע את הסמל.

## קישורים חיצוניים

* 

* 

## הערות שוליים

*
קטגוריה:קליבלנד: מועדוני ספורט
יובל ברגר

**יובל ברגר**, מהנדס ישראלי זוכה פרס ביטחון ישראל.

## קורות חיים
ברגר הוא בוגר לימודי הנדסת חשמל מהטכניון (בהצטיינות, 1987) ובעל תואר דוקטור בהנדסת חשמל מאוניברסיטת תל אביב (1997).

במשך כ-18 שנים הוא הועסק במחלקה הטכנולוגית של משרד הביטחון ובשנים 2000–2004 עמד בראשה. בשנת 1995 הוא זכה על פועלו בפרס ביטחון ישראל.

בשנת 2005 היה ברגר שותף בייסוד חברת "Siverge Networks" לפיתוח רכיבי תקשורת למערכות תקשורת רחבות סרט, ושימש מנכ"ל החברה מיום הקמתה ועד להפסקת פעילותה בשנת 2013.

קטגוריה:זוכי פרס ביטחון ישראל: עובדי משרד הביטחון
קטגוריה:מהנדסי חשמל ישראלים
קטגוריה:מנכ"לים ישראלים
קטגוריה:עובדי משרד הביטחון
בן לוז

**בן לוז** (נולד ב-18 בפברואר 1978) הוא כדורגלן עבר ישראלי ששיחק בעמדת הקשר ההתקפי.

## קריירה
לוז החל את הקריירה בקבוצת הנוער של מכבי תל אביב. במחזור ה-13 של עונת 1994/1995, ב-17 בדצמבר 1994, ערך את משחקו הראשון בקבוצה הבוגרת, כאשר הוא בן 16 ו-9 חודשים בלבד - מול מכבי פתח תקווה. הוא כבש את שער הניצחון, השער הראשון שלו בליגת העל, בדקה השנייה של המשחק, אך נפצע בדקה ה-18 והוחלף. כעבור שבועיים פתח שוב בהרכב, וכבש שער ניצחון נוסף, הפעם מול הפועל באר שבע. בתום העונה זכה עם הקבוצה באליפות, ועונה לאחר מכן זכה עמה בדאבל. לוז שיחק במועדון במשך שש עונות ובקיץ 2000 עזב את הקבוצה ועבר להפועל חיפה בה שיחק מספר משחקים בודדים וממנה עבר לבני יהודה תל אביב, שבסיום העונה ירדה לליגה השנייה.

בעונת 2001/2002 עבר להפועל תל אביב ושותף בכ-21 משחקי ליגה בהם כבש חמישה שערים ובישל עוד ארבעה. בנוסף, היה שותף לזכיית הקבוצה בגביע הטוטו ולאחד מהישגי השיא של קבוצה ישראלית, כאשר קבוצתו העפילה לרבע גמר גביע אופ"א. בעונת 2002/2003 שותף ב-32 משחקים, כבש עשרה שערים, בישל שישה ואף סיים כמלך השערים של הקבוצה. בעונה זו זומן לראשונה לנבחרת ישראל, במסגרתה רשם שתי הופעות; ב-12 בפברואר 2002 ערך את הופעת הבכורה שלו במשחק ידידות מול נבחרת ארמניה. חודש לאחר מכן שותף גם במשחק ידידות מול נבחרת מולדובה. בסיום העונה הוא היה בין השחקנים הרבים שעזבו את הפועל תל אביב באותו הקיץ, וחזר לקדנציה שנייה בבני יהודה.

בקדנציה השנייה בבני יהודה שיחק במשך כשתי עונות וחצי. בחצי העונה הראשונה שלו בקבוצה היה מהשחקנים הטובים בליגת העל, אך נפצע וסיים את העונה כבר בינואר. גם בעונה שלאחר מכן היה מהשחקנים המובילים ואף שימש כקפטן הקבוצה, אך במהלך עונת 2005/2006 איבד את מקומו בהרכב. במהלך שתי הקדנציות בבני יהודה כבש 17 שערים ב-74 הופעות. בהמשך עבר להפועל כפר סבא והיה מבין השותפים להשארת הקבוצה בליגה. בכפר סבא שיחק שתי עונות וחצי ובסיומן ירדה כפר סבא לליגה הלאומית.

לקראת עונת 2008/2009 חזר לוז לקדנציה שנייה בהפועל תל אביב, כשעבר לקבוצה יחד עם חבריו מהפועל כפר סבא - סמואל יבואה, אביחי ידין ודאגלס דה סילבה. בעונה זו סיימה הפועל תל אביב במקום השני בליגה.

בקיץ 2009 חתם בעולה החדשה לליגת העל, הפועל רמת גן, אך ב-24 בנובמבר של אותה שנה הודיע על פרישה מהמשחק בעקבות פציעה בקרסולו.

לוז הקים וניהל חברה לניכיון המחאות, בבעלות אשתו וכדורגלן העבר אלון חלפון. בסוף 2012 הורשע בהסדר טיעון בהלבנת הון, ונדון לשישה חודשים מאסר על תנאי ולקנס של 50,000 ש"ח.

## תארים
;מכבי תל אביב
* אליפויות: 1994/1995, 1995/1996
* גביע המדינה: 1995/1996
* גביע הטוטו: 1998/1999

;הפועל תל אביב
* גביע הטוטו: 2001/2002

## קישורים חיצוניים

* 
* יניב קובוביץ', הארץ, הקלף המנצח של הפועל תל אביב, באתר וואלה!, 28 בינואר 2009

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:תל אביב-יפו: כדורגלנים
קטגוריה:כדורגלני מכבי תל אביב
קטגוריה:כדורגלני בני יהודה תל אביב
קטגוריה:כדורגלני הפועל תל אביב
קטגוריה:כדורגלני הפועל כפר סבא
קטגוריה:כדורגלני הפועל חיפה
קטגוריה:כדורגלני הפועל רמת גן
קטגוריה:כדורגלני נבחרת ישראל
קטגוריה:בוגרי תיכון עירוני ט' (תל אביב)
קטגוריה:מורשעים בעבירות מס בישראל
קטגוריה:מורשעים בהסדר טיעון
קטגוריה:ישראלים שנולדו ב-1978
שוקע

בכלי שיט, **שׁוֹקַע** (באנגלית: **Draft** או **Draught**) הוא המרחק האנכי בין פני המים לבין תחתית כלי השיט (השדרית), כולל עובי דופן הגוף. השוקע מגדיר את העומק המינימלי של המים שאונייה או סירה זקוקים לו כדי לשוט. ניתן לעשות שימוש בנתון השוקע כדי לקבוע את משקל המשא שכלי שיט נושא, על ידי חישוב ההדחק ושימוש בחוק ארכימדס. מספנות הבונות אוניות מספקות טבלת הדחק לכל שוקע. צפיפות המים (מי ים או מים מתוקים) וקיבולת מכלי הדלק של האונייה חייבים להילקח בחשבון.

## שוקע אונייה
[250px|ממוזער|שמאל|סרגל שוקע ביחידות [מטריות בחרטום אונייה.]]
* השוקע האחורי נמדד בניצב האחורי (Perpendicular of the stern).
* השוקע הקדמי נמדד בניצב הקדמי (Perpendicular of the bow).
* השוקע הממוצע (Mean draft) מחושב על פי ממוצע השוקע האחורי והשוקע הקדמי, עם תיקונים מסוימים.

## שינויים בשוקע
שוקע אונייה יכול להשתנות בהשפעת גורמים רבים, לא רק על ידי שינוי הדחק האונייה. בין הגורמים העלולים להשפיע על השוקע יש למנות את נטייתה של האונייה – אונייה שאינה מאוזנת ונוטה לצד אחד עלולה להגדיל את השוקע שלה. שינוי בגובה המים עלול לשנות את השוקע, וכך גם מעבר ממי ים למים מתוקים, ולהפך. גם שינוי בטמפרטורת המים עלול לגרום לשינוי בשוקע. אונייה המגבירה את מהירותה בעת שיט במים רדודים עלולה לשנות את השוקע, דבר העלול לסכן את האונייה ולגרום לה להפגע מהקרקעית.

## סרגל שוקע
השוקע נמדד באמצעות סרגל מידות בחרטום ובירכתיים, ובאוניות מסוימות משתמשים גם בממוצע המידות בניצבים. שני סוגי סרגלים קיימים בשימוש: סרגל מטרי, שבו מופיעים מספרים זוגיים בלבד, וסרגל ביחידות רגל, שבו מסומנים מספרים זוגיים ואי-זוגיים גם יחד, בדרך כלל בספרות רומיות.

## היבטים שימושיים של מידת שוקע
### אוניות גדולות
השאיפה באוניות גדולות היא לשמור על שוקע ממוצע כאשר הן ריקות (ללא מטען), זאת כדי להקל על השיט בים ולהפחית את השפעת הרוח על תנועת הספינה. כדי להשיג מטרה זו האונייה שואבת מי נטל כדי לייצב את כלי השיט, לאחר פריקת המטען.

כאשר אונייה נמצאת בתנועה היא עשויה להגביר את השוקע בירכתי כלי השיט, תופעה הנגרמת משקיעת החרטום עם הגברת כוח המנוע.

לאונייה יכול להיות שלושה מצבי שוקע
* שקועת ירכתיים (Down by the stern) – כאשר השוקע בירכתיים גדול יותר מאשר בחרטום, זהו המצב המקובל בכלי שיט, ההיגוי יעיל יותר ונצילות ההנעה מקסימלית.
* שקועת חרטום (Down by the head) – במצב זה השוקע בחרטום גדול יותר מהשוקע בירכתיים, זהו מצב חריג ולא מקובל ברוב המקרים (קורה לרוב בעת פריקה וטעינה בנמל, כאשר אחרי היציאה לים מתקנים את השוקע) במצב זה ההיגוי חלש ולקוי, ייתכן והמדחף יהיה מחוץ למים בחלקו, דברי שמגדיל את העומס עליו ומקטין את יעילותו.
* שוות שוקע (Even keel) – במצב זה השוקע בירכתיים ובחרטום זהים, מצב זה מקובל במקומות רדודים או בתעלות (סואץ ופנמה), בכניסה לנמלים בהם העומק רדוד ובמצבי ים קשים. במצב זה העומס על המנוע קל יחסית וההיגוי סביר.

### ספינות וסירות
שוקע קטן מאפשר לספינות לשוט במים רדודים יותר. השוקע הקטן מאפשר לספינות אלה גישה לנמלים קטנים, שיט בנהרות והתקרבות לחוף.

שוקע גדול מבטיח יציבות טובה יותר ברוח חזקה היות שבכך יורד מרכז הכובד של הספינה.

## קישורים חיצוניים

קטגוריה:מונחים ימיים
קטגוריה:מידות של כלי שיט
אבנר חנני

**אבנר חנני** (נולד ב-1974 בירושלים) הוא מלחין ופסנתרן ישראלי, בוגר האקדמיה למוסיקה ולמחול בירושלים ובית הספר למוזיקה ע"ש בוכמן-מהטה באוניברסיטת תל אביב, Royal Northern College of Music.

## קריירה
חנני הופיע כסולן בפסנתר ברסיטלים ועם תזמורות שונות. יצירותיו זכו לשבח מפי המלחין המינימליסטי סטיב רייך, שבחר ביצירה של חנני לביצוע בקונצרט ליום הולדתו ה-70 של רייך בתל אביב. יצירה של אבנר חנני לכלי נשיפה זיכתה אותו בפרס הראשון בתחרות של שנת 2008 בעיר ליל בצרפת, שהשתתפו בה 257 יצירות להרכבים סימפוניים של כלי נשיפה בתוספת פסנתר ונבל. היצירה הזוכה של חנני נקראת "נישאת ברוח". משכה הוא 8 דקות ולדברי המלחין, איננה משקפת את המינימליזם שהוא נוטה אליו בכתיבתו המוזיקלית.
בשנת 2011 זכה אבנר חנני בפרס ראש הממשלה לקומפוזיטורים. מנימוקי השופטים על הענקת הפרס לחנני: "אבנר חנני כותב מוזיקה יפהפייה פשוטו כמשמעו. סגנונו המזכיר משהו את בנג'מין בריטן הינו קליט וקולח ובאותה עת מלא בחיות ריתמית והרמונית. בארבע היצירות ששמענו מדגים חנני את שליטתו המלאה בכתיבה לתזמורת כמו למקהלה א'קפלה, למקהלה עם ליווי וכן לקול ופסנתר. מלהיב במיוחד הוא מחזור השירים "איש ירושלים אני" לבריטון ופסנתר על פי פואמות של יהודה עמיחי בו עושה חנני שימוש מאלף במיזוג שבין המקור בעברית של הטקסט לבין תרגומו לגרמנית, המושרים לסירוגין למוזיקה שובת לב, מלאת הבעה ונפלאה בבהירות המחשתה". 

אבנר חנני הוא בנו של אבי חנני, המנהל הוותיק של "קול המוסיקה" בקול ישראל, ונכדו של חיים חנני שהיה פרופ' למתמטיקה ורקטור אוניברסיטת בן-גוריון בנגב.

## קישורים חיצוניים

* 
* 

## הערות שוליים

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:מלחינים ישראלים
קטגוריה:מלחינים ישראלים במוזיקה הקלאסית
קטגוריה:פסנתרנים ישראלים
קטגוריה:זוכי פרס ראש הממשלה לקומפוזיטורים
קטגוריה:בוגרי האקדמיה למוסיקה ולמחול בירושלים
קטגוריה:בוגרי אוניברסיטת תל אביב: מוזיקה
קטגוריה:ישראלים שנולדו ב-1974
דטרויט טייגרס

**דטרויט טייגרס** (באנגלית: **Detroit Tigers**) היא קבוצת בייסבול אמריקאית מליגת ה-MLB, שבסיסה בעיר דטרויט, מישיגן. הקבוצה משחקת בבית המרכזי של האמריקן ליג.

## היסטוריה
הקבוצה שנוסדה ב-1894 היא אחת משמונה קבוצות מייסדות של האמריקן ליג ב-1901. קיימות מספר גרסאות למקור השם "טייגרס" (טיגריסים), שתיים מהנפוצות בהן נוגעות לצבעי המדים שלבשה הקבוצה בתחילת דרכה, פסים צהובים על רקע שחור, ולכינויה של יחידה צבאית מהעיר.

אחד מסמלי הקבוצה בראשית דרכה היה השחקן טיי קוב, שנודע במשחקו חסר הפשרות ולימים נחשב לאחד השחקנים הבולטים ביותר ששיחקו בליגה. קוב שיחק בקבוצה בין השנים 1905 ל-1926 כשמשנת 1921 שימש כמאמן-שחקן, בתקופתו העפילה הקבוצה שלוש פעמים ברצופות לוורלד סיריס בשנים 1907–1909, אך נכשלה בניסיונותיה לזכות באליפות. ב-1935 זכתה הקבוצה בתואר הראשון בתולדותיה לאחר שניצחה בוורלד סיריס את השיקגו קאבס 3-4. מאז זכתה הקבוצה שלוש פעמים נוספות בתואר, האחרונה בהן ב-1984.
שנות ה-90 ותחילת המאה ה-21 התאפיינו בכישלונות רצופים של הטייגרס, שלא הצליחו להפעיל לפלייאוף. לקראת עונת 2006 שכרו הטייגרס את שירותיו של ג'ים לילנד, מנג'ר ותיק ובעל רקורד מוכח של הצלחות, וכבר בעונתו הראשונה הוא הוביל את הקבוצה לוורלד סיריס, בה הפסידו בחמישה משחקים לסנט לואיס קרדינלס. ב-2012 העפילו הטייגרס פעם נוספת לוורלד סיריס אך הפסידו 0–4 לסן פרנסיסקו ג'איינטס

שמאל|ממוזער|250px|קומירקה פארק, האצטדיון הביתי של הקבוצה, בצילום מהיום הראשון של עונת 2007

## קישורים חיצוניים

* 

* 

*
קטגוריה:דטרויט: מועדוני ספורט
מינסוטה טווינס

**מינסוטה טווינס** (באנגלית: **Minnesota Twins**) היא קבוצת בייסבול אמריקאית מליגת ה-MLB, שבסיסה בעיר מיניאפוליס, שבמינסוטה. הקבוצה משחקת בבית המרכזי של האמריקן ליג.

## היסטוריה
הקבוצה הוקמה ב-1901 בוושינגטון והייתה אחת משמונה הקבוצות שייסדו את האמריקן ליג. בזמן שהותה בוושינגטון כונתה הקבוצה וושינגטון סנטורס, ולמרות מספר שנים טובות כולל זכייה בוורלד סיריס ב-1924, היו השגי הקבוצה דלים יחסית, והיא הייתה מושא ללעג על רקע כישלונותיה. עד שעברה למינסוטה סיימה הקבוצה במאזן חיובי רק 16 פעמים מתוך 60 עונות.

ב-1960 הגיעו בעלי הקבוצה לסיכום על מעבר למינסוטה, לאחר משא ומתן מול הליגה אושר ההסכם, ונקבע שהקבוצה תוכל לעבור ולזקוף לזכותה את השגי העבר, ובמקביל תוקם קבוצה חדשה בוושינגטון שתישא את השם וושינגטון סנטורס. ב-1961 יצא לפועל המעבר למינסוטה. שם הקבוצה נבחר להיות מינסוטה טווינס, ובכך היא הייתה הקבוצה הראשונה בתולדות הליגה שנשאה שם של מדינה ולא שם של עיר ספציפית, זאת מתוך תקווה שבכך תגדיל את מאגר האוהדים שלה. גם הכינוי "טווינס" (תאומים) נבחר על רקע הרצון לגרום להזדהות אוהדים מכלל מטרופולין "ערי התאומים" הכולל את מיניאפוליס וסיינט פול.

הטווינס העפילו לוורלד סיריס ב-1965 אך הפסידו בסדרה 3–4, לאחר תצוגות הרואיות של סנדי קופקס מהלוס אנג'לס דודג'רס. הקבוצה העפילה פעמיים נוספות לגמר, ב-1987 וב-1991 כשבשתי הפעמים היא הצליחה לזכות בתואר.

### שחקנים ש[[מספר שהוצא לגמלאות|מספר חולצתם הוצא לגמלאות]]

## אצטדיון
שמאל|ממוזער|250px|תמונה מתוך אצטדיון המטרודום בשעת משחק בייסבול של הקבוצה
ממוזער|שמאל|250px|טארגט פילד, 2016
בין 1982 ל-2010 שיחקה הקבוצה ביוברט האמפרי מטרודום (או בקיצור המטרודום), אצטדיון מקורה בו משחקת גם קבוצת הפוטבול מינסוטה ויקינגס, האצטדיון נתן לקבוצה יתרון ביתי מובהק, הן בשל רעש הקהל המועצם בחלל הסגור, והן בשל ייחודיות המגרש. אף על פי כן, האצטדיון אינו ידידותי לקהל מבחינת תנאי צפייה שכן נבנה כאצטדיון פוטבול רב שימושי שניתן להתאימו גם למשחק בייסבול. לאור תזרים ההכנסות הנמוך, הצליחו בעלי הקבוצה לשכנע את מחוקקי מדינת מינסוטה לאשר לקבוצה בניית אצטדיון חדש, הטארגט פילד , בן כ-40,000 מקומות, אשר נפתח רשמית ב-12 באפריל 2010. על אף מזג האוויר הבעייתי באזור צפוני בו הוא שוכן, האצטדיון. אינו מצויד בגג הניתן לסגירה. עלותו של הקמת האצטדיון החדש הגיעה ל-555 מיליון דולרים ובו 38,544 מקומות (נכון ל-2019).

## קישורים חיצוניים

* 

* 

## הערות שוליים

*
קטגוריה:מיניאפוליס: מועדוני ספורט
קנזס סיטי רויאלס

**קנזס סיטי רויאלס** (באנגלית: **Kansas City Royals**) היא קבוצת בייסבול אמריקאית מליגת ה-MLB, שבסיסה בעיר קנזס סיטי, שבמיזורי. הקבוצה משחקת בבית המרכזי של האמריקן ליג.

## היסטוריה
לאחר שב-1968 עזבה קבוצת קנזס סיטי אתלטיקס את העיר ועברה לשחק באוקלנד, נותרה העיר קנזס סיטי ללא קבוצת בייסבול בכירה, לראשונה מאז שנת 1883. חבר הסנאט של ארצות הברית ממיזורי, סטויארט סימינגטון, דרש מליגת ה-MLB להעניק לעיר זיכיון חדש לקבוצה ואיים שאם לא תעשה כך, יפעל להסרת הפטור של הליגה מחוקי ההגבלים עסקיים. בתגובה, אכן קבעה הליגה כי ב-1971 יצורפו ארבע קבוצות חדשות, ביניהן אחת מקנזס סיטי. לחץ נוסף הביא להקדמת מועד כניסתה של הקבוצה לליגה ל-1969.

במכרז להקמת הקבוצה החדשה זכה איש העסקים ממיזורי, יואינג קאופמן, והעניק לה את הכינוי רויאלס על שם תערוכת חיות משק מפורסמת, ה"אמריקן רויאל" שמתקיימת בקנזס סיטי מאז 1899. במהלך שנות קיומה הקבוצה הגיעה ארבע פעמים לוורלד סיריס זכתה פעמיים בתואר ב-1985 וב-2015 והפסידה ב-1980 וב-2014. ב-1985 זכתה בתואר לראשונה בתולדותיה לאחר ניצחון על יריבתה הסנט לואיס קרדינלס 3-4. 30 שנים מאוחר יותר בעונת 2015 זכתה הקבוצה בוורלד סיריס בפעם השנייה לאחר שניצחה 1–4 בסדרה את הניו יורק מטס.

מאז 1973 הקבוצה משחקת באצטדיון קאופמן שנקרא על שם מייסדה.
שמאל|ממוזער|250px|אצטדיון קאופמן, מגרשם הביתי של הרויאלס

## קישורים חיצוניים

* 

* 

*
קטגוריה:קנזס סיטי: מועדוני ספורט
אברהם ילובסקי

שמאל|ממוזער|250px|אנדרטה לאברהם ילובסקי בנס ציונה
**אברהם ילובסקי** (ה'תר"י, 1850 – י' בטבת ה'תרמ"ט, 15 בדצמבר 1887) היה מקורבנותיו הראשונים של היישוב היהודי המתחדש בארץ ישראל. ילובסקי נהרג בבקתתו על ידי מרצחים ערבים אחרי התנגדות עזה מצדו תוך שימוש בגרזנו. ביתו היה ליד הצומת (צומת אברהם ילובסקי) הנושא את שמו ובה אנדרטה לזכרו. מונצח לצד חללי מערכות ישראל הראשונים ביישוב היהודי המתחדש.

## קורות חיים
ילובסקי נולד בביאליסטוק שבפולין. היה נפח במקצועו ובהמשך גם עסק בחקלאות בארץ ישראל. בבית אביו התחנך על ברכי המסורת ולימים הוסמך לרבנות. אולם בחר במקצוע הנפחות. בשנת 1883 נישא לשיינה-יפה. עלה לארץ ישראל ותר את הארץ וחיפש מקום למשפחתו. היה בין חברי הקבוצה הראשונה שרכשה חלקות ב"נחלת ראובן", נחלתו של ראובן לרר, החלוץ למושבה נס ציונה לעתיד לבוא.

המתיישבים התגוררו יחדיו בחצר החאן ואברהם היה יחיד בהם שבנה במו ידיו את ביתו על אם הדרך לראשון לציון. לנחלה זו הביא בשנת 1888 את משפחתו מביאליסטוק. באותה שנה היה החורף קשה. מפחד השיטפונות והקור העביר אברהם את משפחתו לחצר החאן. והוא עצמו נשאר לשמור על מקום מגוריו והנפחיה שממנה התפרנס.

## חיים אישיים
ביום י' בטבת תרמ"ח (25 דצמבר 1887), נהרג בבקתתו על יד מרצחים אחרי התנגדות עזה מצדו תוך שימוש בגרזינו. הוא הובא למנוחת עולמים בבית הקברות של ראשון לציון. הניח אשה וארבעה ילדים.

נינו הוא אהרן שביט מבכירי טייסי חיל האוויר הישראלי. נינה אחרת היא אראלה לבית זייצוב, אשת חה"כ לשעבר מרדכי בר-און.

## קישורים חיצוניים
* 
*אברהם ילובסקי באתר מוזיאון ראשון-לציון
* 

קטגוריה:נס ציונה: אישים
קטגוריה:אנשי העלייה הראשונה
קטגוריה:חללי טרור ביישוב
קטגוריה:אישים הקבורים בבית הקברות גני אסתר בראשון לציון
קטגוריה:נפחים יהודים
קטגוריה:ארץ-ישראלים שנולדו ב-1850
קטגוריה:ארץ-ישראלים שנפטרו ב-1887
מפלגת פועלים השומר הצעיר

**מפלגת פועלים השומר הצעיר בארץ ישראל** הייתה מפלגת פועלים ציונית מרקסיסטית ביישוב שהוקמה בפברואר 1946 כאיחוד בין מפלגת השומר הצעיר לבין מפלגת הלוויין שלה הליגה הסוציאליסטית. המפלגה ייצגה את דעותיהם של תנועת השומר הצעיר ושל הקיבוץ הארצי. מנהיגי התנועה היו מאיר יערי ויעקב חזן.

## תולדות המפלגה
מקורה של המפלגה היה בתנועת הנוער "השומר הצעיר", שממנה צמחה גם תנועת הקיבוץ הארצי השומר הצעיר. לפני הקמת המפלגה, הייתה התנועה הפוליטית של השומר הצעיר מפלגה שחבריה היו על טהרת חברי הקיבוץ הארצי. אוהדים ותומכים עירוניים של התנועה, לא נמצאו במסגרת אחת עם חברי הקיבוץ הארצי, אלא, במסגרת מפלגת לוויין בשם הליגה הסוציאליסטית שהוקמה בשנת 1936.

המפלגה הוקמה בפברואר 1946 כאיחוד בין מפלגת השומר הצעיר לבין מפלגת הלוויין שלה הליגה הסוציאליסטית. המפלגה ייצגה את דעותיהם של תנועת השומר הצעיר ושל הקיבוץ הארצי.

למרות שעוד לפני הקמת "מפלגת פועלים השומר הצעיר" קיימה תנועת השומר הצעיר פעילות פוליטית והשתתפה בבחירות ביישוב ובהסתדרות, נמתחה ביקורת על הקמת המפלגה, בטענה שתנועת נוער אינה צריכה מפלגה פוליטית ושאין לערב נערים בנושאים פוליטיים. בין המבקרים היה נתן אלתרמן, שבעקבות הקמת המפלגה כתב את שירו אילוף ילדים.

בינואר 1948 התאחדה מפלגת השומר הצעיר עם התנועה לאחדות העבודה פועלי ציון ושם התנועה המאוחדת נקבע למפלגת הפועלים המאוחדת (מפ"ם). בשנת 1954 התפלגה מפ"ם כאשר אנשי "התנועה לאחדות העבודה פועלי ציון" יסדו את מפלגת אחדות העבודה - פועלי ציון ואילו אנשי "השומר הצעיר" נשארו במפ"ם ושמרו על שמה.

## אידאולוגיה
האידאולוגיה של המפלגה, מכל הבחינות, פרט לנושא הציונות, הייתה זהה לזו של המפלגה הקומוניסטית, והיא תמכה ללא סייג (פרט לסייג הציוני) בברית המועצות ובמשטר הסטליניסטי. היא הייתה סבורה, שרק בנושא הציונות חלה טעות זמנית בתנועה הקומוניסטית, טעות שתתוקן עם הזמן. במקורה החזיקה התנועה בדעה כי הדרך היחידה להגשמת הציונות הסוציאליסטית היא במסגרת הקיבוץ (כמובן, הקיבוץ הארצי). אולם, עם הקמת המפלגה המאוחדת עם הליגה הסוציאליסטית, הסכימה לקבל לאותו ארגון מפלגתי גם חברים שאינם חברי קיבוץ.

המפלגה התנגדה להקמת מדינה יהודית ושאפה להקמת מדינה דו-לאומית, יהודית-ערבית, בכל ארץ ישראל על פי הגדרתו המקורית של המנדט בוועידת סן רמו (1920) טרם הפריד הספר הלבן של 1922 את עבר הירדן, "חלק אינטגרלי של המאנדאט הארצישראלי", "מתחום הפעלתן של ההוראות הציוניות הכלולות במאנדאט".
שמאל|ממוזער|200px|סמל ועידת היסוד של מפ"ם
בוועידת בילטמור שהתקיימה בשנת 1942 הצביעו נציגי תנועת השומר הצעיר נגד תוכנית החלוקה שהוצעה על ידי דוד בן-גוריון. בהתנגדותה לחלוקת ארץ ישראל הייתה המפלגה שותפה באופן פרדוקסלי למפלגות אחרות שהתנגדו לחלוקת הארץ כמו התנועה לאחדות העבודה פועלי ציון בהנהגת יצחק טבנקין, הרוויזיוניסטים ואף התנועה הדתית המזרחי. המפלגה שבה והצהירה על עמדתה זו בתזכיר שנמסר לוועדת החקירה האנגלו-אמריקאית ב-1946.

## הערות שוליים

קטגוריה:השומר הצעיר
קטגוריה:מפלגות ביישוב
קטגוריה:מפלגות שהוקמו ב-1946
אשחריים

**אֶשְׁחָרִיִים** (שם מדעי: Rhamnaceae) היא משפחת צמחים המונה בין 50 ל-60 סוגים בהם כ-900 מיני צמחים, שהם עצים ושיחים וגם צמחים מטפסים הנפוצים באזורים הטרופיים והממוזגים של כדור-הארץ כולל אמריקה הדרומית, אמריקה הצפונית, אמריקה המרכזית, אירופה, אסיה, חלק מאפריקה, אוסטרליה ואיים באוקיינוס השקט. האשחריים התפתחו לפני 60 מיליון שנה בתקופת הפלאוקן.

פרחי האשחריים הם קטנים דו-מיניים או חד-מיניים עלי-העטיף שלהם לא בולטים לעין. יש ואין לפרחים עלי-עטיף. הפירות הם בתי-גלעין או הלקטים. המשפחה קרויה על שם הסוג אשחר הנזכר לראשונה במילון לצמחי ארץ ישראל שיצא לאור בשנת 1946. העלים מסורגים או נגדיים, או ששוליהם משוננים לאחור כמסור, לעיתים שעירים. האשחריים מואבקים על ידי חרקים. פירות חלק מהמינים אכילים לאדם.

הסוגים החשובים במשפחה הם האשחר, השיזף שלהם נציגים בישראל והקיאנטוס. מעטים מסוגי האשחריים ידועים כצמחי-תועלת.

## קישורים חיצוניים

* אשחריים, באתר צמח השדה

*
קטגוריה:ערכים שבהם תבנית בריטניקה אינה מתאימה
קטגוריה:צמחים שתוארו ב-1789
קטגוריה:טקסונים שתוארו בידי אנטואן-לורן דה ז'יסייה
קטגוריה:משפחות צמחים
נאוס (כוכב)

**נאוס** או **ζ בירכתי הספינה** (**ζ Puppis**) הוא על-ענק כחול והכוכב הבהיר ביותר בקבוצת הכוכבים ירכתי הספינה. במרחק 1,400 שנות אור מהשמש ובעל סיווג ספקטרלי O5Ia, נאוס הוא כוכב חם מאוד ואחד הכוכבים היחידים מטיפוס O שניתן לראות בעין בלתי מזוינת. משמעות השם ביוונית היא 'ספינה'. שם נוסף של הכוכב, בערבית, הוא סוהייל הדר - "הכוכב הבהיר של הקרקע".

## כללי
במושגים של בהירות מוחלטת, נאוס הוא אחד הכוכבים הבהירים בשביל החלב. בתחום הנראה הוא בהיר פי 21,000 מהשמש, אך מכיוון שצבעו כחול, מרבית הקרינה האלקטרו־מגנטית שלו בתחום העל-סגול, ועוצמת הארתו הכוללת היא פי 790,000 מזו של השמש. כוכבים כחולים בדרך־כלל אינם גדולים מאוד ונאוס אינו יוצא דופן, עם רדיוס של 'רק' פי 20 מהשמש.

על־פי מדידות מהירות של הכוכב, מסלול תנועתו שוחזר לאחור לענן מולקולרי בקבוצת הכוכבים נבל, בו מעריכים שהוא נוצר לפני כארבעה מיליון שנה. מאז נדד נאוס יותר מ-400 שנות אור, ולכן הוא מהווה דוגמה לכוכב בורח. לפי מהירות הכוכב וידיעת אזור היווצרותו, ניתן להעריך את מרחקו בדיוק גבוה בהרבה משידוע לגבי דנב, לדוגמה.

ב-1995 נמדדה לנאוס מהירות סיבוב של כ-211 קמ"ש (בקו המשווה). מהירות זו גבוהה באופן חריג, תכונה אשר כנראה מאפיינת כוכבים נמלטים מטיפוס O, כמו גם נוכחות גבוהה יחסית של הליום וחנקן על פני הכוכב.

## המחשת בהירות
* אם היה מרחקו של נאוס מהשמש כשל סיריוס (8.6 שנות אור), הוא היה מטיל צללים על כדור הארץ, עם בהירות נראית של 9-, קרוב לבהירות של רבע ירח.
* אם היה מחליף את השמש, הייתה הטמפרטורה על כדור־הארץ כ-6,100 קלווין, וכוכב הלכת היה מתאדה.
* כדי לראות את נאוס קורן בעוצמה השווה לזו של השמש על כדור־הארץ (בהירות נראית 26.8-), כוכב לכת צריך להיות במרחק של כ-450 יחידות אסטרונומיות ממנו, פי 11 ממרחק פלוטו מהשמש.

## עתיד הכוכב
תוך כמה מאות אלפי שנים, צפוי נאוס להתחיל להתקרר. בתהליך ההתקררות הוא יעבור דרך רוב הסיווגים הספקטרליים - B, A, F, G, K ולבסוף M, אז מרבית הקרינה של הכוכב תהיה בתחום הנראה והוא יראה על כדור־הארץ כאחד הכוכבים הבהירים בשמי הלילה. בעוד שני מיליון שנה, נאוס צפוי להפוך לעל-ענק אדום מטיפוס M5, גדול פי 100 מגודלו הנוכחי, ובסופו של דבר להתפוצץ כהיפרנובה כה עוצמתית ובהירה שגם במרחק של 1,400 שנות אור תיראה בהירה יותר מירח מלא. במרכז המערכת ייווצר חור שחור והחומר שייזרק מהכוכב בפיצוץ יתפזר ויהיה לערפילית אשר תוכל להפוך לאזור יצירת כוכבים חדשים.

## אחר
ב-1896 אדוארד פיקרינג תיעד קווים ספקטרליים מסתוריים מהכוכב, אשר התאימו לנוסחת רידברג אם מציבים בה חצאי שלמים, במקום מספרים שלמים. מאוחר יותר נמצא כי מקור הקווים הוא בהליום מיונן.

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:על-ענקים מסוג O
קטגוריה:קבוצת הכוכבים ירכתי הספינה
השינס

**השינס** (אנגלית: **The Shins**) היא להקת אינדי רוק אמריקאית המורכת מהזמר, כותב השירים והגיטריסט ג'יימס מרסר, ביחד עם מרטין כרנדל (סינתיסייזר, גיטרה, בס), דייב הרנדדז (בס, גיטרה), והמתופף ג'סי סנדובל, בנוסף עם אריק ג'ונסון מהפרוט באטס. המוזיקה שלהם מתאפיינת בסגנונות מרובים ביניהם פופ, אלטרנטיבי, ופולק. מיקומם בפורטלנד, אורגון.

## היסטוריה
השינס החלו בשנת 1997 באלבקרקי, ניו מקסיקו, בתור פרויקט צד של מרסר וניל לנגפורד, שניהם חברים אז בלהקה פלייק (נוסדה בשנת 1992). בשנת 1999, פלייק (עתה פלייק מיוזיק) התפרקה וחבריה הקודמים ייסדו את השינס. השם מקורו במשפחה בדיונית מהמחזה "איש המוזיקה", האהובה על אביו של מרסר. הלהקה שחררה שני סינגלים, הראשון בשם "Nature Bears A Vacuum" בשנת 1998 ו-"When I Gossestep" בשנת 2000, והחלה בסיבוב הופעות יחד עם מודסט מאוס. במהלך סיבוב ההופעות, נפגשה הלהקה עם נציגי סאב פופ, אשר לימים הציעה לשחרר את אלבומם הראשון.

אלבומם הראשון של השינס, בשם "Oh, Inverted World" שוחרר בשנת 2001 וזכה לאהדה ביקורתית. שירים מתוך האלבום הושמעו במהלך הסרט Garden State, אשר חשפו את הלהקה למכלול מאזינים רחב. בנוסף, השירים הופיעו בסדרה הפופולרית בנות גילמור בפרק "Girls in Bikinis, Boys Doin' The Twist". דייב הרננדז, אז חבר בלהקה סקרד אוף צ'אקה, הצטרף כחבר בלהקה עם עזיבתו של הבסיסט ניל לנגפורד. בשנת 2002, הלהקה עברה לפורטלנד, אורגון. אלבום ההמשך, Chutes Too Narrow, הופץ במהלך 2003 לקהל הולך וגדל בסצנת המוזיקה האינדית. האלבום אופיין בסגנונות מוזיקה חדשים, מבנה מוזיקלי ייחודי, והפקה יוצאת דופן. במהלך הופעות חיות, חברי הלהקה (במיוחד כרנדל והרננדז) נוהגים להתחלף בכלי הנגינה שלהם. אלבום הראשון הגיע למקום ה-71 במאה האלבומים המובילים של Pitchfork Media לשנים 2000–2004, כאשר אלבום השני עלה למקום ה-47. בשנת 2005 הלהקה הפיצה קליפ שנוצר על ידי אדם ביזנסקי הישראלי.

במהלך ריאיון ל-Pitchfork Media, מרסר הודיעה על הצטרפותו של אריק ג'ונסון ללהקת השינס.

אלבומם השלישי של הלהקה, Wincing the Night Away, שוחרר ב-23 בינואר 2007. הוא פתח במקום השני של טבלת האלבומים המובילים מאת Billboard 200, עם מכירות של 118,000 עותקים בשבוע הראשון, מספר שיא ומיקום שיא לאלבום אשר הופץ על ידי סאב פופ בלבד. האלבום דלף לאינטרנט ב-20 באוקטובר 2006. בנוסף, הוא הוצע להזמנה מוקדמת, ביחד עם שיר נוסף, בשירות מוזיקה המקוון iTunes.

ב־27 נובמבר 2007, הלהקה תרמה את שיריה לאלבום צדקה למען דרפור. האלבום היה ניתן להורדה דרך iTunes למשך תקופה של 90 יום בלבד. 100% מן ההכנסות יועדו למען המשבר בדרפור.

Wincing the Night Away הועמד לפרס גראמי לשנת 2008 בקטגוריית האלבום האלטרנטיבי הטוב ביותר.

ב-20 ביוני 2008, השינס הודיעו כי בכוונתם לעזוב את סאב פופ רקורדס למען חברת התקליטים הפרטית של ג'יימס מרסר:Aural Apothecary.

## דיסקוגרפיה
### אלבומים
*When You Land Here, It's Time to Return (1997)
*Oh, Inverted World (2001)
*Chutes Too Narrow (2003)
*Wincing the Night Away (2007)
*Port of Morrow (2012)
*Heartworms (2017)

## קישורים חיצוניים

* 

קטגוריה:להקות אינדי אמריקאיות
קטגוריה:להקות פופ אמריקניות
קטגוריה:פורטלנד
קטגוריה:אמני וורנר רקורדס
קטגוריה:להקות שהוקמו בשנת 1996